Supermetrics

Supermetrics on suomalainen ohjemistoyritys, joka on erikoistunut tiedonsiirron automatisointiin. Sen tuote auttaa yrityksiä seuraamaan eri alustoilla tapahtuvaa markkinointia.

Historia

2010–2019 
Idea Supermetricsin ensimmäiseen tuotteeseen syntyi, kun Mikael Thuneberg kaipasi itselleen työkalua markkinoinnin toimivuuden analysointiin työskennellessään Sulakkeella. Hänen työtään oli analysoida Sulakkeen asiakkaiden markkinoinnin toimivuutta Habbo Hotel -virtuaalimaailmassa. Etsiessään tiedonhaun automatisoivaa työkalua hän törmäsi Google-foorumilla ilmoitukseen, jossa Google kysyi, osaisiko joku koodata työkalun, joka yhdistäisi Google Analyticsin ja Microsoft Excelin.  Thuneberg onnistui, jakoi ratkaisunsa internetissä ja sai kiitokseksi luvatun Googlen t-paidan ja maininnan Google Analyticsin blogissa.
Näkyvyys toi hänen kehittämälleen sovellukselle niin paljon kansainvälistä kysyntää, että hän jätti vuonna 2010 työnsä ja perusti toiminimiyriyksen. Yritys keskittyi kehittämään työkalua, joka keräsi automaattisesti markkinointidataa esimerkiksi sosiaalisesta mediasta Exceliin tai Googlen palveluihin. Kolmen ensimmäisen vuoden ajan hän teki osa-aikaisesti töitä myös muualla.

Vuonna 2013 yrityksestä tuli osakeyhtiö ja nimi Supermetrics otettiin käyttöön.

Vuonna 2015 Google pyysi Thunebergin apua uuden tuotteensa datankeruuta hoitavan lisäosan kehittämiseen. Samana vuonna palkattiin ensimmäinen työntekijä. Kuukausittainen liikevaihto oli tuolloin yli 30 000 euroa.

Vuonna 2016 yhtiöllä oli noin 4000 asiakasta, kolmannes niistä Yhdysvalloista. Asiakkaiden joukossa oli esimerkiksi BBC, Dyson ja Rovio.

Ensimmäinen rahoituskierros tehtiin marraskuussa 2017 Slushin kautta.  Suomalainen Open Ocean -pääomasijoitusyhtiö sijoitti yritykseen 3,5 miljoonaa euroa. Supermetrics toimi Googlen kumppanina Data Studio -tuotteessa.

Vuonna 2018 yhtiö perusti ensimmäisen myyntitiiminsä. Siihen asti yhtiön tuotteita oli myyty vain itsepalveluun perustuvalla mallilla internetissä. Tiimiin rekrytoitiin ensimmäisen vuoden aikana yli kymmenen myyjää.

Tammikuussa 2019 yhtiö aloitti yhteistyön Microsoftin kanssa PowerBI-raportointituotteen tiimoilta. Keväällä Supermetrics loi yhdessä Googlen kanssa BigQuery-datapankille koodittoman datawarehouse-työkalun.  Yhtiö avasi toimistot Liettuassa ja Yhdysvalloissa. Syynä Liettuaan menoon oli Suomen pula koodaajista. Yhtiön osakkaina aloittivat yhdysvaltalainen Pharus NY, Lars Björk, joka oli toiminut pitkään Qlikin toimitusjohtajana, ja Nielsenin tuotejohtaja Andrew Somosi. Yhtiöllä oli lähes 50 työntekijää. Sen liikevaihto kasvoi vuodesta 2017 vuoteen 2019 noin 770 prosenttia, 13,6 miljoonaan euroon.

2020– 
Alkuvuonna 2020 Supermetrics palkkasi ensimmäisen talousjohtajansa. Keväällä yhtiö alkoi neuvotella rahoituskierroksesta, jossa yhtiön arvoksi määriteltiin noin 250 miljoonaa euroa.  Yhteensä 40 miljoonan euron sijoitukset saatiin Highland Europe -rahastolta, Ilkka Paanaselta ja Institutional Venture Partnersilta. Highland Europe oli sijoittanut aiemmin Woltiin ja Smartlyyn, IVP muun muassa Supercelliin, Aiveniin, Netflixiin, Slackiin ja Twitteriin. Supermetricsin liikevaihto oli noin 23 miljoonaa euroa ja voitto yli 8 miljoonaa euroa. Yrityksen kasvua on pidetty poikkeuksellisen kannattavana.  Yhtiö oli kaksinkertaistanut työntekijämääränsä useana vuonna, syksyllä 2020 sillä oli 115 työntekijää.

Organisaatio 
Tammikuussa 2022 Supermetricsillä oli 210 työntekijää. Yhtiön Suomessa olevista työntekijöistä yli puolet on ulkomaalaisia. Vuonna 2021 yhtiön työntekijöillä oli yhteensä yli 30 eri kansallisuutta. 

Yhtiöllä on toimistot Atlantassa, Dublinissa, Helsingissä, Singaporessa ja Vilnassa. 

Thuneberg omistaa enemmistön yhtiön osakkeista. 

Supermetrics toimii yhtenä HubSpotin tärkeimmistä kumppaneista ja on Googlen tärkein kumppani Google Data Studio -tuotteessa. Aiemmin se on toiminut Googlen pääasiallisena tiedonsiirtokumppanina kolmessa muussa työkalussa.

Tuotteet
Yhtiön tuotteet keskittyvät markkinointidatan käsittelyyn ja analysointiin. Sen tuotteiden avulla markkinointidata voidaan yhdistää esimerkiksi Microsoftin Exceliin, Google Data Studioon, Google Sheetsiin tai Googlen BigQuery-datavarastoon. Tietoja voidaan tuoda esimerkiksi Twitteristä, Facebookista, LinkedInistä, YouTubesta, Redditistä, HubSpotista, Salesforcesta tai Shopify-verkkokaupasta. Koneoppimisen toiminnot analysoivat, millaiset kuvat ja tekstit ovat toimineet parhaiten.

Supermetricsin ensimmäiset tuotteet olivat edullisia itsepalvelutuotteita, joita yritysten markkinointivastaavat saattoivat ottaa itse käyttöön. Vuodesta 2020 lähtien isommille yrityksille alettiin tarjota niille suunniteltuja tuotteita, jotka on mahdollista yhdistää yrityksen omiin tietojärjestelmiin.

Markkinat 
Vuonna 2020 arvioitiin, että Supermetricsin työkalujen avulla analysoitiin yli kymmentä prosenttia koko maailman digimarkkinoinnista. Noin puolet yhtiön asiakkaista oli markkinointitoimistoja. Seuraavana vuonna yhtiö arvioi, että sen palveluita käyttää suoraan tai markkinointitoimistojen kautta lähes miljoona organisaatiota.

Yhtiöllä oli tammikuussa 2022 yli 17 000 asiakasta. Sen tunnetuimpia asiakkaita olivat Canon, Dyson, HubSpot, LinkedIn, Nestlé, Pfizer ja Volvo Suomesssa esimerkiksi Fortum, Neste, Posti, Sanoma ja S-ryhmä.

Tunnustuksia 
 Vuonna 2019 Supermetrics pääsi Deloitten Technology Fast 50 -listalle.
 Vuonna 2020 yhtiö sai Tasavallan presidentin kansainvälistymispalkinnon
Supermetricsin Duleepa Wijayawardhana valittiin vuoden 2021 teknologiajohtajaksi
Vuonna 2021 Financial Times nosti Supermetricsin sijalle 144 Euroopan 1000 nopeimmin kasvaneen yrityksen listalle.

Lähteet

Aiheesta muualla 
Verkkosivusto
Kauppalehti 18.8.2019: Pienpanimohana keittiössä, näköalasauna, koripallopeli Amerikasta – Supermetrics-yrittäjä satsasi 400 000 euroa toimitiloihin

Suomalaiset ohjelmistoyritykset